**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 13.11.2018, ora 08.00 – 14.11.2018, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 14.11.2018, ora 7.00**

**RÂURI**

**Debitele au fost,** **în general, staționare.**

Debitele se situează la valori cuprinse între 30-90% din mediile multianuale lunare, mai mari (în jurul și peste normalele lunare) pe cursul superior al Trotușului și pe cursurile mijlocii ale Siretului şi Sitnei şi mai mici (10-30% din mediile multianuale lunare) pe râurile: Tur, Lăpuș, Moravița, Nera, Cerna, Bârlad, Jijia, pe unii afluenţi din bazinele hidrografice Crișul Negru (Valea Roșie, Holod, Teuz), Crișul Alb (Bănești, Sighișoara), Mureș (Luț, Comlod, Vișa, Secaș, Râul Mare, Râul Galben), Jiu (Jaleş, Coşuştea), în bazinul superior al Argeşului (Râul Doamnei, Vâlsan, Argeşel) şi în bazinul inferior al Bistriţei.

**Nivelurile** pe râuri la staţiile hidrometrice **se situează sub** **COTELE DE ATENŢIE**.

**Debitele vor fi, în general, staționare.**

Sunt posibile mici creşteri de niveluri şi debite pe unele râuri mici din zonele de deal şi de munte ca urmare a precipitaţiilor slabe cantitativ prognozate.

**Nivelurile** pe râuri la staţiile hidrometrice **se vor situa sub** **COTELE DE ATENŢIE**.

**DUNĂRE**

**Debitul la intrarea în ţară** (secţiunea Baziaş) în intervalul 13-14.11.2018 **a fost în scădere, având valoarea de 3000 m3/s**, sub media multianuală a lunii **noiembrie (4650 m3/s).**

În aval de Porţile de Fier debitele au fost în scădere pe sectorul Gruia – Galați și în creștere pe sectorul Isaccea – Tulcea.

**Debitul la intrarea în ţară** (secţiunea Baziaş) **va fi** **în scădere (2900 m3/s).**

În aval de Porţile de Fier debitele vor fi în scădere.

**2.** **Situaţia meteorologică în intervalul 13.11.2018, ora 08.00 –14.11.2018, ora 06.00**

**În ţară,** în regiunile extracarpatice, vremea a fost, în general, închisă, cu nebulozitate predominant persistentă și ceață pe arii restrânse, asociate izolat cu burniță sau ploaie slabă, condiții în care regimul termic a fost caracterizat de valori în marea lor majoritate sub cele normale în a doua decadă a lunii noiembrie. În vest, nord-vest și centru, precum și în sud-vestul Munteniei, pe parcursul zilei cerul a fost mai mult senin, temperaturile cu mult mai ridicate decât mediile climatologic specifice datei, iar ceața s-a semnalat pe suprafețe mici în orele dimineții și trecător noaptea, cu precădere pe văi și în depresiuni. Aria de nebulozitate s-a extins treptat începând de seara și în vest, în centru și în nord, dar numai cu totul izolat a plouat slab. Vântul a suflat slab și moderat, cu intensificări temporare în sudul Banatului și al Transilvaniei. Temperaturile maxime s-au încadrat între 2 grade la Darabani și 20 de grade la Chișineu Criș, Gurahonț și Vărădia de Mureș. La ora 06.00, se înregistrau valori termice între -3 grade la Tulcea și 11 grade la Supuru de Jos.

**Observaţie:** *începând de ieri, de la ora 06.00, au fost în vigoare 14 mesaje de atenționare cod galben privind fenomene meteorologice periculoase imediate, 6 emise de CNPM București pentru Muntenia, 3 de SRPV Sibiu, 2 de SRPV Bacău și câte 1 de SRPV Craiova, SRPV Cluj , respectiv SRPV Timișoara.*

**La Bucureşti,** vremea a fost închisă, iar regimul termic a fost caracterizat de valori diurne în jurul celor normale în a doua decadă a lunii noiembrie. Vântul a suflat slab până la moderat. Temperatura maximă a fost de 10 grade la Afumați și Băneasa și 12 grade la Filaret, iar la ora 06.00. se înregistrau 7 grade la toate stațiile meteo.

**3. Prognoza meteorologică în intervalul 14.11.2018, ora 08.00 –15.11.2018, ora 08.00**

**În ţară,** în cea mai mare parte a teritoriului, vremea va fi în general închisă, cu cer noros și ploi slabe, condiții în care valorile termice diurne se vor situa în jurul celor normale la mijlocul lunii noiembrie. În zona montană, spre seară și noaptea, precipitațiile vor fi sub formă de lapoviță și ninsoare, iar în estul Transilvaniei vor fi condiții de polei. În extremitatea de vest și sud-vest a teritoriului, vor fi și intervale de timp cu cer variabil, ploile vor fi posibile izolat și se vor înregistra la amiază temperaturi mai ridicate decât cele obișnuite ale datei. Vântul va sufla slab și moderat, cu intensificări în zona montană înaltă, unde în a doua parte a intervalului temporar va fi viscol. Temperaturile maxime se vor încadra în general între 6 și 15 grade, iar cele minime între -1 și 7 grade. Izolat și trecător va fi ceață.

**La Bucureşti,** vremea se va menține, în general, închisă, cu nebulozitate persistentă și trecător ploaie slabă, mai ales seara și în cursul nopții. Vântul va sufla slab până la moderat. Temperatura maximă va fi de 11...12 grade, iar cea minimă de 6...7 grade.

***II. CALITATEA APELOR***

**Pe râurile interioare**

**A.B.A. Mureş** informează că la data de 13.11.2018, la ora 12.00, pe râul Târnava Mică, în municipiul Târnăveni, jud. Mureş, la 300 m în amonte de podul de pe DN 14 A, a fost semnalată o poluare cu ape uzate manifestată printr-o culoare gri închis a apei şi spumă densă. Personalul stației hidrometrice Târnăveni s-a deplasat la fața locului pentru investigații şi prelevare de probe de apă. Nu a fost semnalata mortalitate piscicolă. Se va reveni cu informații.

**Pe Marea Neagră**

**A.B.A. Dobrogea Litoral** revine cu informații despre poluarea cu produs petrolier din dana 9C a portului Midia, jud. Constanța, de la data de 12.11.2018. Echipa S.C. Midia Marine Terminal a finalizat în data de 13.11.2018 operațiunile de depoluare. Căpitănia Portului Midia a aplicat comandantului navei responsabile de producerea poluării (barja BEN) sancțiune contravențională în valoare de 8000 de lei.

Pe fluviul Dunărea nuau fost semnalate evenimente deosebite.

***III. CALITATEA MEDIULUI***

1. **În domeniul aerului**

**A.P.M. Cara**ș**-Severin** revine cu informaţii despre poluarea aerului cu pulberi în suspensie din zona orașului Moldova Nouă produsă în urma antrenării în atmosferă de către vântul puternic a sterilului de pe iazurile de decantare Moldomin. Fenomenul a debutat la data de 06.11.2018 și, conform observaţiilor de la faţa locului, în data de 13.11.2018 era încă în desfășurare. În tot acest interval, **valorile medii zilnice înregistrate la staţiile de monitorizare a calităţii aerului din Moldova Nouă pentru indicatorul pulberi în suspensie s-au situat sub limita maximă admisă de legislaţia în vigoare (50 μg/m3).** Se va reveni cu informaţii.

**Agenţia Naţională pentru Protecţia Mediului** informează că din rezultatele analizelor efectuate la data de 12.11.2018 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul sub 10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională și europeană.

**2. În domeniul solului şi vegetaţiei**

**Garda Forestieră Râmnicu Vâlcea** informează despre producerea următoarelor incendii de pădure:

-la data de 09.11.2018, în jurul orei 12.30, în zona localităţii Dăbuleni, pe raza Ocolului Silvic Dăbuleni, jud. Dolj, cauza - foc deschis propagat de pe terenurile agricole limitrofe, suprafaţa afectată - 2,36 ha de litieră (în cadrul unei plantaţii), stins în aceeași zi, la ora 15.00, de către personalul silvic și cetăţeni;

-la data de 10.11.2018, în jurul orei 16.00, în zona localităţii Sadova, pe raza Ocolului Silvic Sadova, jud. Dolj, cauza - foc deschis propagat de pe terenurile agricole limitrofe, suprafaţa afectată - 0,3 ha de litieră și coronament, stins în aceeași zi, la ora 19.30, de către personalul silvic, pompierii civili și cetăţeni.

**Garda Forestieră Timișoara:**

**-**revine cu informaţii despre incendiul de pădure izbucnit la data de04.11.2018, la ora 08.30, în zona comunei Pui, pe raza Ocolului Silvic Pui, jud. Hunedoara. Acesta a afectat o suprafaţă de cca 20 ha de litieră și a fost stins la data de 10.11.2018, la ora 16:00, de către personalul silvic, pompierii militari, poliţiști și cetăţeni;

**-**informează că la data de 13.11.2018, la ora 09:30, a fost semnalat un incendiu de pădure în zona comunei Dognecea, pe raza Ocolului Silvic Oraviţa, jud. Caraș-Severin, suprafaţa afectată fiind de cca 34 ha. Cauza probabilă a incendiului este focul deschis propagat din pășunile limitrofe. Personalul silvic și cetăţenii intervin pentru stingere, se va reveni cu informaţii.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE